REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/55810)
  + [Valencià](/va/acuerdo/55157)






Selector de idioma

Leer

* [Español](/es/acuerdo/55764)
* [Valencià](/va/acuerdo/55057)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
==================================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT

Data d'aprovació
:   23/01/2025

Data de publicació
:   28/01/2025

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/55172)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/55376)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/55427)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT&url=https://www.boua.ua.es/va/acuerdo/55418)

**Títol:** REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 23 de gener de 2025

REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT

PREÀMBUL

Mitjançant aquest reglament es regula l'organització i el funcionament de la Comissió d'Estudis i Formació de la Universitat d'Alacant, que fa costat al Consell de Govern i l'informa en l'àmbit dels estudis i ensenyaments impartits, oficials i propis, com també dels plans de formació del seu personal, desenvolupant el que estableix l'article 37.2 de l'Estatut de la Universitat d'Alacant, aprovat per Decret del Consell de la Generalitat Valenciana, de 3 de febrer de 2012 (Decret 25/2012), i en l'article 11 del Reglament de Règim Intern del Consell de Govern de la Universitat d'Alacant, aprovat el 24 de febrer de 2015.

CAPÍTOL I. NATURALESA, COMPETÈNCIES I COMPOSICIÓ DE LA COMISSIÓ D'ESTUDIS I FORMACIÓ

Article 1. Naturalesa

La Comissió d'Estudis i Formació és un òrgan col·legiat permanent de suport al Consell de Govern, per a l'assessorament i l'informe previ en l'àmbit dels estudis i els ensenyaments impartits, tant oficials com propis, com també dels plans de formació del seu personal.

Article 2. Competències

Corresponen a la Comissió d'Estudis i Formació les competències següents:

a) Informar, amb caràcter previ a l'elevació al Consell de Govern, les propostes de normativa que regulen els ensenyaments conduents a l'obtenció de títols oficials de grau, màster universitari i ensenyaments propis de formació permanent.

b) Informar, amb caràcter previ a l'elevació al Consell de Govern, les propostes d'implantació, modificació i supressió de títols oficials de grau, màster universitari i ensenyaments propis de formació permanent.

c) Informar, amb caràcter previ a l'elevació al Consell de Govern, els criteris del sistema de garantia intern de la qualitat dels títols oficials de grau, màster universitari i ensenyaments propis de formació permanent.

c bis) Informar, amb caràcter previ a l'elevació al Consell de Govern, les activitats universitàries de cooperació, solidàries, culturals, esportives i de representació estudiantil, com també d'altres activitats acadèmiques que amb caràcter docent organitze la Universitat, per a les quals se sol·licite reconeixement de crèdits en graus oficials.

d) Informar, amb caràcter previ a l'elevació al Consell de Govern, els criteris i el sistema per a avaluar l'activitat docent del professorat.

e) Informar, amb caràcter previ a l'elevació al Consell de Govern, la proposta de normativa de premis extraordinaris dels estudis oficials de grau i màster universitari i altres títols de formació permanent.

f) Informar, amb caràcter previ a l'elevació al Consell de Govern, el pla de formació del Personal Docent i Investigador (PDI) i del Personal Tècnic, de Gestió, Administració i Serveis (PTGAS).

g) Qualsevol altra que hi atribuïsca el Consell de Govern o l'Estatut de la Universitat d'Alacant.

Article 3. Composició

La Comissió d'Estudis i Formació estarà constituïda per:

a)    La vicerectora o vicerector amb competències en estudis oficials, que presidirà la Comissió.

b)    La vicerectora o vicerector amb competències en estudis de formació permanent i ensenyaments propis, que ocuparà la vicepresidència.

c)    La secretària o secretari de la Comissió d'Estudis i Formació, que serà designada o designat per la presidència.

c) La gerent o el gerent.

d) La vicegerent o el vicegerent de Coordinació Acadèmica.

e) Les directores o els directors de Secretariat amb competències en estudis i en qualitat.

f) Les deganes o les directores i els degans o els directors de facultats i escoles.

g) Una persona en representació del conjunt de directores o directors de departament per cada facultat o escola.

h) Una persona en representació del conjunt de directores i directors dels Instituts Universitaris d'Investigació.

i) La directora o el director de l'Escola Internacional de Doctorat.

j) La directora o el director del Centre de Formació Permanent.

k) La directora o el director de la Universitat Permanent.

l) La directora o el director de l'Institut de Ciències de l'Educació.

m) Un membre del Consell Social que no pertanya a la comunitat universitària, a proposta d'aquest òrgan col·legiat.

n) Una persona en representació del col·lectiu de professorat doctor amb vinculació permanent, triat per i entre els membres d'aquest col·lectiu en el Claustre Universitari.

o) Una persona en representació del col·lectiu de PTGAS, triat pels membres d'aquest col·lectiu i entre aquests en el Claustre Universitari.

p) Una persona en representació del col·lectiu d'estudiants, triat pels membres d'aquest col·lectiu i entre aquests en el Claustre Universitari.

q) La presidenta o el president de la Junta de Personal Docent i Investigador.

r) La presidenta o el president del Comitè d'Empresa.

s) La presidenta o el president de la Junta de PTGAS.

Article 4. De l'elecció de representants en la Comissió d'Estudis i Formació

1. L'elecció de representants del Claustre Universitari en la Comissió d'Estudis i Formació es farà d'acord amb el que estableix l'article 35 del Reglament de règim intern del Claustre Universitari. El cessament com a representant del Claustre Universitari en la Comissió d'Estudis i Formació es produirà per nova elecció, per petició pròpia o per la pèrdua de la condició de claustral pel col·lectiu a què es representa. En aquests dos últims casos, les baixes que es produïsquen durant el mandat dels representants del Claustre Universitari podran ser cobertes, en cada col·lectiu, per les persones triades que no hagueren obtingut escó en el seu moment, ordenades pel nombre de vots.

2. L'elecció de la persona representant de les directores i els directors de departaments i de la persona suplent es farà mitjançant votació personal i secreta, pels qui ocupen aquests càrrecs i entre aquests, en una reunió en la Junta de Centre, per un període de dos anys, i serà possible la reelecció. El cessament com a representant de les directores o els directors de departaments es produirà per nova elecció, per petició pròpia o per la pèrdua de la condició de directora o director de departament. En aquests dos últims casos, la baixa serà coberta mitjançant l'elecció corresponent en una reunió de la Junta de Centre.

3. L'elecció de la persona representant de les directores o els directors d'instituts universitaris d'investigació i de la persona suplent es farà mitjançant votació personal i secreta, pels qui ocupen aquests càrrecs i entre aquests, en una reunió de la Comissió d'Investigació de la Universitat d'Alacant, per un període de dos anys, i serà possible la reelecció. El cessament com a representant de les directores o els directors d'instituts universitaris d'investigació es produirà per nova elecció, per petició pròpia o per la pèrdua de la condició de directora o director d'institut universitari. En aquests dos últims casos, la baixa serà coberta mitjançant l'elecció corresponent en una reunió de la Comissió d'Investigació de la Universitat d'Alacant.

4. La persona que represente el Consell Social en la Comissió d'Estudis i Formació es triarà en aquest òrgan, des d'on es comunicarà a la presidència de la Comissió. El cessament del membre del Consell Social en la Comissió d'Estudis i Formació es produirà per nova designació, per petició pròpia o per pèrdua de la condició de membre del Consell Social. En aquests dos últims casos, la baixa serà coberta mitjançant la proposta que faça aquest òrgan col·legiat.

5. Qualsevol nomenament o cessament haurà de ser comunicat per l'òrgan corresponent a la presidència.

Article 5. De les suplències i delegacions

1. En els supòsits d'absència, vacant o malaltia dels membres de la Comissió indicats en aquest apartat i, en general, quan concórrega alguna causa justificada, podran fer-se les suplències següents:

a) La suplència del vicerector o vicerectora amb competències en estudis oficials l'assumirà la persona que ocupe la vicepresidència.

a bis) La suplència del vicerector o vicerectora amb competències en ensenyaments propis, l'assumirà la directora o el director del Centre de Formació Permanent.

b) La suplència del secretari o secretària l'assumirà la persona que designe la presidència entre els integrants de la Comissió d'Estudis i Formació.

c) La suplència dels degans i deganes, com també del director o directora de l'Escola Politècnica Superior l'assumirà la persona que designen entre els membres dels seus equips deganals o directius.

d) La suplència de les persones que presidisquen la Junta de Personal Docent i Investigador, del Comitè d'Empresa i de la Junta de PTGAS, es farà, a tots els efectes, pels secretaris o secretàries d'aquests òrgans.

e) La suplència del director o directora de departament i d'institut universitari d'investigació l'assumiran, respectivament, el director o directora del departament o de l'institut universitari d'investigació que es designe per la Junta de Centre a la qual pertanga aquest departament o per la Comissió d'Investigació en el cas dels instituts.

2. Quan les persones suplents, indicades en l'apartat 1, tampoc puguen assistir a la reunió, per alguna causa justificada, la persona titular del càrrec únicament podrà delegar el vot en membres de la Comissió d'Estudis i Formació.

3. Les delegacions de vot de la resta dels membres de la Comissió que no puguen assistir a la reunió per alguna causa justificada, únicament podran fer-se en membres de la mateixa Comissió d'Estudis i Formació.

CAPÍTOL II. DEL FUNCIONAMENT DE LA COMISSIÓ D'ESTUDIS I FORMACIÓ

Article 6. De la convocatòria de la Comissió d'Estudis i Formació

1. La convocatòria de la Comissió d'Estudis i Formació es farà per la presidència.

2. Es convocarà, almenys, una sessió ordinària per curs acadèmic. Igualment, podran ser convocades totes les sessions extraordinàries que siguen necessàries a proposta de la presidència, a iniciativa pròpia o quan ho sol·liciten almenys una cinquena part dels membres.

3. L'ordre del dia serà fixat per la presidència, d'acord amb la vicepresidència, i inclourà obligatòriament els punts proposats per un mínim del deu per cent dels integrants, sempre que el seu objecte siga competència de la Comissió d'Estudis i Formació i les propostes s'hagen formulat amb prou antelació.

4. La convocatòria es notificarà per la secretària o el secretari de la Comissió, fet que assegura la recepció pels seus integrants amb una antelació mínima de quaranta-vuit hores, excepte en casos d'urgència.

5. La convocatòria haurà de contenir l'ordre del dia de la sessió. La documentació relativa als punts de l'ordre del dia estarà a la disposició de la Comissió des del moment de la convocatòria. Sobre aquesta informació haurà de guardar-se la deguda discreció o confidencialitat, segons preveja la normativa d'aplicació.

6. La presidència podrà proposar a la Comissió d'Estudis i Formació un canvi en l'ordre de discussió dels punts inclosos en l'ordre del dia. Així mateix, podrà decidir la retirada de qualsevol punt, excepte els que hagen sigut inclosos en l'ordre del dia obligatòriament d'acord amb l'apartat 3 d'aquest article.

7. La inclusió d'un nou punt de l'ordre del dia una vegada iniciada la sessió requerirà la presència de la totalitat de membres de la Comissió d'Estudis i Formació, tenint en compte les degudes suplències i delegacions, d'acord amb l'article 5 d'aquest Reglament, i requerirà que siga declarada la urgència del nou punt pel vot favorable de la majoria.

Article 7. De la constitució de la Comissió d'Estudis i Formació

1. El quòrum per a la vàlida constitució en primera convocatòria de la Comissió d'Estudis i Formació a l'efecte de celebració de sessions, deliberacions i presa d'acords requerirà la presència de la presidència i de la secretària o el secretari o, si escau, dels qui els substituïsquen, i de la meitat almenys de la resta de membres.

2. Si no hi haguera quòrum, la Comissió d'Estudis i Formació es constituirà en segona convocatòria mitja hora després de l'assenyalada per a la primera. A l'efecte de l'apartat anterior, hi haurà prou amb la presència de la presidència i de la secretària o el secretari, o de les persones que els substituïsquen, i l'assistència de la tercera part de membres.

3. Qualsevol membre de la Comissió d'Estudis i Formació podrà delegar el seu dret en un altre membre integrant d'aquesta. La delegació haurà de constar per escrit i notificar-se a la presidència de l'òrgan en el moment de la constitució de la sessió, d'acord amb l'article 106.2 de l'Estatut de la Universitat d'Alacant. A l'efecte d'establir el quòrum, per a la vàlida constitució de la Comissió, es considerarà present qui haja exercit la delegació.

4. A les sessions de la Comissió d'Estudis i Formació només podran assistir els respectius membres i suplents, les persones en qui deleguen, si escau, i les persones a qui expressament convide la presidència. En aquest últim supòsit, las persones convidades no tindran dret a vot.

Article 8. De les actes de la Comissió

1. La secretària o el secretari alçarà una acta de cada sessió que contindrà, com a mínim, la relació de persones assistents i les delegacions de vot, l'ordre del dia de la reunió, les circumstàncies del lloc i el temps en què s'ha celebrat, els punts principals de les deliberacions, com també el contingut dels acords i la forma en què es van adoptar.

2. Les actes seran signades per la secretària o secretari amb el vistiplau de la presidència i s'aprovaran en la mateixa sessió, si està previst en l'ordre del dia, o en la següent.

3. La secretària o secretari podrà expedir certificació dels acords adoptats, sense perjudici de la ulterior aprovació de l'acta, i farà constar expressament aquesta circumstància.

4. Las persones membres de la Comissió d'Estudis i Formació podran fer constar en l'acta el vot contrari o favorable a l'acord adoptat, l'abstenció, si escau, i els motius que justifiquen el sentit del vot. Podran, així mateix, sol·licitar la transcripció íntegra de la seua intervenció o proposta, sempre que s'aporte en l'acte, o en el termini que assenyale la presidència, el text que es corresponga fidelment amb aquesta, i així es farà constar en l'acta o s'hi unirà còpia.

5. Els qui discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.

6. La custòdia de les actes de la Comissió d'Estudis i Formació competeix al vicerectorat amb competències en estudis oficials, qui, d'acord amb la legislació vigent, donarà publicitat als acords i les propostes, permetrà la consulta d'aquestes a las persones membres de la Comissió i podrà expedir les certificacions dels acords, sempre que siguen recaptades pels qui acrediten la titularitat d'un interès legítim.

Article 9. Del desenvolupament de les sessions

1. La presidència dirigirà i ordenarà els debats d'acord amb l'ordre del dia, i podrà fixar el nombre i la duració de les intervencions. Transcorregut el temps concedit per a cada intervenció, la presidència, després de convidar a concloure aquesta per dues vegades, podrà retirar l'ús de la paraula a la persona intervinent.

2. Tot el conjunt de membres de la Comissió d'Estudis i Formació té dret a l'ús de la paraula i no podran ser interromputs, excepte per la presidència, per a reclamar-los a l'ordre o per a advertir-los de l'expiració del temps concedit. Si ho considera procedent, la presidència podrà concedir torns de resposta per al·lusions.

3. En cas de prolongar-se la sessió excessivament, la presidència podrà optar per interrompre-la o suspendre-la. Si opta per la interrupció, haurà de fixar en la mateixa acta el dia i l'hora en què es reprendrà la sessió, la qual cosa necessàriament haurà de produir-se dins dels dos dies hàbils següents, i es donaran per notificats els seus membres. En cas de suspensió, necessàriament haurà d'incloure's en l'ordre del dia de la pròxima sessió que es convoque els punts que hagueren quedat pendents de tractar.

4. Tant en cas d'interrupció com de suspensió de la sessió seran vàlids tots els acords adoptats fins ara.

Article 10. Adopció d'acords i propostes

1. Les decisions de la Comissió d'Estudis i Formació es materialitzaran en acords.

2. Correspon a la presidència l'elevació al Consell de Govern dels acords sobre ensenyaments oficials, als efectes oportuns.

2 bis. Correspon a la vicepresidència l'elevació a Consell de Govern dels acords sobre ensenyaments propis, als efectes oportuns.

3. Els acords seran adoptats per la majoria simple d'assistents a la sessió, excepte aquells casos en què l'Estatut preveja una altra majoria. El vot de la presidència serà diriment en el supòsit d'empat.

4. Les votacions es faran a mà alçada. No obstant això, la votació serà secreta quan així ho sol·liciten, almenys, una cinquena part d'assistents o es tracte d'elecció de persones, segons recull l'article 105.4 de l'Estatut de la Universitat d'Alacant.

5. A l'efecte d'establir el quòrum per a la vàlida constitució de l'òrgan, com també les majories per a l'adopció d'acords, es considerarà present qui haja fet ús de la suplència o exercit la delegació i s'atorgarà eficàcia al vot delegat emès, si escau.

6. Únicament podran abstenir-se en les votacions les persones integrants de la Comissió d'Estudis i Formació en representació dels diferents col·lectius de la comunitat universitària, triats pels membres de cada col·lectiu i entre aquests en el Claustre Universitari, el membre del Consell Social, la presidenta o el president de la Junta de Personal Docent i Investigador, la presidenta o el president del Comitè d'Empresa i la presidenta o el president de la Junta de PTGAS.

7. Votar en contra o abstenir-se eximirà de la responsabilitat que, si escau, puga derivar-se dels acords.

CAPÍTOL III. DE LA COMISSIÓ PERMANENT I SUBCOMISSIONS

Article 11. Comissió permanent

La Comissió d'Estudis i Formació podrà delegar en una Comissió Permanent alguna de les seues competències. La composició, les competències delegades i el funcionament d'aquesta Comissió Permanent es determinarà pel Consell de Govern a proposta de la Comissió d'Estudis i Formació.

Article 12. De les subcomissions

1. La Comissió d'Estudis i Formació podrà recaptar, per a l'exercici de les seues funcions, l'assessorament o informe previ de subcomissions.

2. La denominació, la composició, les competències i el funcionament d'aquestes subcomissions es determinarà per la Comissió d'Estudis i Formació.

CAPÍTOL IV. DE LA MODIFICACIÓ DEL REGLAMENT DE RÈGIM INTERN DE LA COMISSIÓ D'ESTUDIS I FORMACIÓ

Article 13. Proposta de modificació

1. Podrà proposar la modificació d'aquest Reglament, la rectora o el rector, un mínim d'una quarta part de las persones integrants del Consell de Govern o un acord de la mateixa Comissió d'Estudis i Formació.

2. En aquest últim cas, quan la proposta de modificació procedisca de la mateixa Comissió d'Estudis i Formació, podrà ser presentada per la presidència, o a petició del 25% dels membres de la comissió i requerirà l'aprovació per majoria d'aquest òrgan.

Article 14. Tramitació

La proposta de modificació es remetrà des del vicerectorat amb competències en estudis oficials al Consell de Govern per a la seua aprovació, previ informe favorable del Servei Jurídic.

Article 15. Aprovació

L'aprovació de la modificació d'aquest Reglament correspon al Consell de Govern i requereix la meitat més un dels vots vàlidament emesos.

DISPOSICIÓ ADDICIONAL. LEGISLACIÓ SUPLETÒRIA

En el que no estiga previst en aquest Reglament serà aplicable la Llei 40/2015, d'1 d'octubre, del règim jurídic del sector públic, la Llei 39/2015, d'1 d'octubre, del procediment administratiu comú de les administracions públiques i resta de normativa vigent que, per raó de la matèria, resulte aplicable.

DISPOSICIÓ DEROGATÒRIA

L'entrada en vigor d'aquesta normativa suposarà la derogació de quantes disposicions de la Universitat d'Alacant d'igual o inferior rang contradiguen en tot o en part el que disposa aquesta i, expressament, del Reglament de la Comissió d'Estudis i Formació aprovat pel Consell de Govern de 29 de juny de 2023.

DISPOSICIÓ FINAL. ENTRADA EN VIGOR

Una vegada aprovat pel Consell de Govern, aquest Reglament entrarà en vigor l'endemà de la seua publicació en el Butlletí Oficial de la Universitat d'Alacant.

Anàlisi
-------

:   **Deroga a:**

    * [Detalle
      REGLAMENT DE RÈGIM INTERN DE LA COMISSIÓ D'ESTUDIS I FORMACIÓ DE LA UNIVERSITAT D'ALACANT](/va/acuerdo/40783) 
      30/06/2023





[Carretera Sant Vicent del Raspeig s/n  
03927 Sant Vicent del Raspeig - Alacant  
 Tel. 35 947 2966 - Fax 91 561 1939](https://www.google.es/maps/@04.105268,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12998&trk=tyah&trkInfo=tarId%1B9845052378610%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)